《正月四日燕饮江氏》
宋代·刘攽

献岁发春阳，青炜焕城邑。群公三朝暇，冠盖如云集。

主人高阳老，馔客素丰给。开门陈壶觞，从使来者入。

春盘具柔蔬，香稻进玉粒。高谈剧倾波，纵饮甚啜汁。

战棋效军实，度曲俪风什。欢穷罍不空，顾惜驰景急。

东风卷初雨，泱漭天地湿。震雷动龙蛇，稍复离幽蛰。

而我独何为，无闻既三十。人生行乐尔，身外非所及。

作者简介：刘攽bān（1023～1089）北宋史学家，刘敞之弟。字贡夫，一作贡父、赣父，号公非。临江新喻（今江西新余）人，一说江西樟树人。庆历进士，历任曹州、兖州、亳州、蔡州知州，官至中书舍人。一生潜心史学，治学严谨。助司马光纂修《资治通鉴》，充任副主编，负责汉史部分，著有《东汉刊误》等。